Espoon käräjäoikeus on tuominnut vuonna 1994 syntyneen nuorukaisen jälleen vankeuteen henkeen ja terveyteen kohdistuvista rikoksista. Mies on ollut aiemmin vankilassa 18-vuotiaan abiturientin taposta.

Mies syyllistyi paljon kohua herättäneeseen tappoon Espoon Lintuvaarassa vuoden 2012 helmikuussa.

Tuolloin 17-vuotias nuorukainen tappoi entuudestaan tuntemattoman, 18-vuotiaan abiturientin vanhempiensa omakotitalon kellarihuoneessa. Teon taustalla oli riitaa uskonnosta. Voit lukea asian taustoista tarkemmin täältä.

Mies oli tekohetkellä alentuneesti syyntakeinen, eli hän ei täysin ymmärtänyt tekoaan. Mies tuomittiin taposta kuuden vuoden vankeuteen.

Koska mies oli ensikertalainen, ja hän oli tekohetkellä alaikäinen, hän pääsi ehdonalaiseen vapauteen kahden vuoden jälkeen, eli vuoden 2014 helmikuussa.

MIES ehti olla ehdonalaisessa vapaudessa noin 1,5 vuotta, kunnes hän syyllistyi jälleen rikoksiin. Vakavin niistä oli ryöstö, joka tapahtui puistoalueella Espoossa 17.9.2015.

Oli hämärää. Polkupyörällä ajanut mies tönäisi edellä ajanutta, 18-vuotiasta pyöräilijätyttöä, ja vaati häneltä lompakkoa. Mies tehosti vaadetta tappouhkauksella.

Tyttö yritti rimpuilla vastaan, mutta mies kaatoi uhrin maahan. Mies otti myös puukon esille ja laittoi sen tytön kaulalle.

Jonkun ajan kuluttua mies sai tytön pankkikortin haltuunsa. Tyttö kirkui, ja paikalle tuli koiranulkoiluttaja, minkä jälkeen tilanne laukesi. Mies antoi pankkikortin tytölle, ja lähti matkoihinsa. Mies saatiin myöhemmin kiinni kaljatölkin perusteella, sillä se oli jäänyt tapahtumapaikalle ja siinä oli miehen dna:ta.

Mies ei osannut kertoa oikeudessa mitään järkevää syytä teolleen. Tytön mukaan mies tuoksui vahvasti alkoholille.

RYÖSTÖN lisäksi mies uhkasi neljää ihmistä tappamisella saman vuoden syksyllä ja tämän vuoden huhtikuussa. Uhrit olivat tuttuja kouluajoilta. Mies esitti tappouhkaukset Facebookissa ja tekstiviestillä.

Miehen mukaan hänen tarkoituksena oli aiheuttaa pelkoa. Miehen mukaan pelottelun taustalla oli jonkinlainen kosto yläasteen ajoilta. Hän ei kuitenkaan yksilöinyt asiaa tarkemmin.

Espoon käräjäoikeus tuomitsi miehen ryöstöstä ja neljästä laittomasta uhkauksesta 1,5 vuoden ehdottomaan vankeusrangaistukseen, josta jäännösrangaistukseen osuus oli neljä kuukautta. Jäännösrangaistus laitettiin täytäntöönpantavaksi siis tappotuomiosta.

Mies joutuu maksamaan ryöstön uhrille 2 250 euron kipu- ja kärsimyskorvaukset. Hän joutuu maksamaan uhrille myös oikeudenkäyntikuluista ja rikkoutuneesta paidasta noin 2 700 euroa.

Mies joutuu maksamaan myös kolmelle entiselle koulututtavalleen 650 euron kärsimyskorvaukset, eli yhteensä 1950 euroa. Neljäs koulututtava ei vaatinut korvauksia. Mies joutuu maksamaan myös koulututtaviensa oikeudenkäyntikuluja yhteensä lähes 3 000 euroa.

Mies on nykyään 22-vuotias. Oikeus antoi asiassa tuomion torstaina.